《甲子立春日奉观音大士登海潮岩夜宿岩中谩赋一章》
清代·成鹫

天空海阔岩岫迥，云开月落钟磬冷。夜长烛短光摇摇，不见孤僧见孤影。

普陀老子丈六身，伽黎璎珞金光炳。天龙拥出万山中，师王踞坐群峰顶。

一朝顽石争点头，万古江山辟灵境。笑杀罗浮老古锥，铁钵分身遥赴请。

蒲团坐破草鞋穿，留与人间成话柄。无端踏上最高峰，侧耳潮音发深省。

长伸两脚得安眠，直到红轮出东岭。无手人挝毒鼓鸣，无耳石人心自领。

借问下方闻未闻，昨宵谁梦还谁醒。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。